ฝรั่งกวักเรียกรับของ?
“เจพี มอร์แกน” และ “เครดิต สวิส”ต่างออกบทวิเคราะห์อัพตลาดหุ้นไทยพร้อมกับคาดการณ์ตรงกันว่า ดัชนีปี 2566 จะวิ่งขึ้นผ่านระดับ 1,800 จุดแน่นอน
“เจพี มอร์แกน” และ “เครดิต สวิส”ต่างออกบทวิเคราะห์อัพตลาดหุ้นไทยพร้อมกับคาดการณ์ตรงกันว่า ดัชนีปี 2566 จะวิ่งขึ้นผ่านระดับ 1,800 จุดแน่นอน
18 ม.ค. 2566

วันก่อนหน้านี้ ทั้ง “เจพี มอร์แกน” และ “เครดิต สวิส”
ต่างออกบทวิเคราะห์อัพตลาดหุ้นไทย
พร้อมกับคาดการณ์ตรงกันว่า ดัชนีปี 2566 จะวิ่งขึ้นผ่านระดับ 1,800 จุดแน่นอน
ไม่เพียงเท่านั้น กลุ่มอเบอร์ดีน ยังแถลงข่าวคาดการณ์ดัชนีตลาดหุ้นไทย (SET) จะขึ้นมาเคลื่อนไหวในกรอบ 1,670-1,811 จุด หรือวิ่งผ่าน 1,800 จุดแน่ ๆ
ปัจจัยบวกของทั้งสามสถาบันการเงินต่างมองตรงกัน
เริ่มจากรับอานิสงส์จากจีนกลับมาเปิดประเทศ
ส่งผลให้มีนักท่องเที่ยวเดินทางเข้าไทยเพิ่มขึ้น
เพราะไทยเองเป็นประเทศเป้าหมายอันดับ 3 ในความเห็นของคนจีนที่ต้องการเดินทางมาท่องเที่ยว
นอกจากเรื่องท่องเที่ยวจากกลุ่มคนจีน
ปัจจัยเรื่อง “เงินเฟ้อ” ที่ชะลอลงจากราคาน้ำมันลดลง และการเติบโตของค่าจ้างที่ไม่ได้สูงมากจนเกินไป
ประเด็นเหล่านี้ส่งให้กำไรของธุรกิจไทยจะปรับดีขึ้น เพราะต้นทุนด้านราคาลดต่ำลง ตรงนี้ส่งผลบวกต่อผู้ผลิตอาหารและเครื่องดื่ม รวมถึงธุรกิจด้านสาธารณูปโภคในประเทศไทย
เงินเฟ้อที่มีแนวโน้ม นอกจากต้นทุนด้านพลังงาน
ยังมีแรงหนุนจาก ก่อนหน้านี้ธนาคารแห่งประเทศไทย ปรับอัตราดอกเบี้ยนโยบายขึ้น 0.75% มาอยู่ที่ 1.25% เพื่อสกัดการเพิ่มขึ้นของเงินเฟ้อ
และคาดอีกว่าแบงก์ชาติจะปรับดอกเบี้ยขึ้นอีก 0.25% อีก 2 ครั้งในไตรมาส 1/65
จนอัตราดอกเบี้ยจะขึ้นมาอยู่ที่ 1.75%
เมื่อธุรกิจท่องเที่ยวดีขึ้น
มีการวิเคราะห์ต่อว่า จะส่งผลมายังค่าเงินบาทให้แข็งค่ามากขึ้น
และอีกปัจจัยคือเรื่อง “เลือกตั้ง”
ปกติ ก่อนการเลือกตั้งใหญ่ของไทย ตลาดหุ้นจะให้ผลตอบแทนเป็นบวก เพราะมีการเข้ามาเก็งกำไรกับกลุ่มหุ้นที่คาดว่าจะได้รับผลบวกจากการเลือกตั้ง
นี่ก็มีส่วนสำคัญต่อการดันดัชนี SET
ส่วนกลุ่มหุ้นที่ทั้ง “เจพี มอร์แกน”  “เครดิต สวิส” และ อเบอร์ดีนแนะนำ
กลับแนะนำตรงกันด้วยเช่นกัน
คือ กลุ่มสินค้าอุปโภคบริโภค สินค้าฟุ่มเฟือย อาหารและเครื่องดื่ม และกลุ่มเฮลท์แคร์
มีคำถามว่า มุมมองของนักวิเคราะห์ต่างชาติที่ออกมา
นักลงทุนไทยเชื่อมั่นมากแค่ไหน
คำตอบคือ  หากเป็นเมื่อก่อนหน้านี้ อาจจะให้ความสำคัญกันพอสมควร
ส่วนตอนนี้ อาจจะต้องเชื่อครึ่ง ไม่เชื่อครึ่ง
เหตุผลเพราะในปี 2565 ต่างชาติซื้อสุทธิในตลาดหุ้นไทยไว้ค่อนข้างมาก คิดเป็นมูลค่ามากกว่า 2 แสนล้านบาท
แม้นักวิเคราะห์ไทยจะคาดการณ์ว่า ปี 2566 ต่างชาติน่าจะยังซื้อสุทธิอยู่
แต่นักลงทุนไทยเอง ก็ยังคงกังวลว่า หากเข้าไปลงทุนตามบทวิเคราะห์ของโบรกฯ ต่างชาติ
แล้วจะถูกเทขายใส่หรือไม่